Η ανακοίνωση θεσπίζει τη στρατηγική "από το αγρόκτημα στο πιάτο", η οποία αποσκοπεί στην επιτάχυνση της μετάβασης της Ευρωπαϊκής Ένωσης (ΕΕ) σε ένα βιώσιμο σύστημα τροφίμων το οποίο: έχει ουδέτερο ή θετικό περιβαλλοντικό αντίκτυπο· συμβάλλει στην άμβλυνση της κλιματικής αλλαγής και προσαρμόζεται στις επιπτώσεις της· αναστρέφει την απώλεια της βιοποικιλότητας· προστατεύει την επισιτιστική ασφάλεια, τη διατροφή και τη δημόσια υγεία, εξασφαλίζοντας ότι όλοι έχουν πρόσβαση σε επαρκή, ασφαλή, θρεπτικά και βιώσιμα τρόφιμα· διατηρεί τα τρόφιμα σε οικονομικά προσιτά επίπεδα, δημιουργώντας παράλληλα πιο δίκαιες οικονομικές αποδόσεις, ενισχύοντας την ανταγωνιστικότητα του τομέα εφοδιασμού της ΕΕ και προωθώντας το δίκαιο εμπόριο. Ευρωπαϊκή Πράσινη Συμφωνία Η στρατηγική "από το αγρόκτημα στο πιάτο" αποτελεί βασικό στοιχείο της Ευρωπαϊκής Πράσινης Συμφωνίας (βλέπε σύνοψη) και λειτουργεί σε συνδυασμό με τη στρατηγική της ΕΕ για τη βιοποικιλότητα με ορίζοντα το 2030 (βλέπε σύνοψη). Βιώσιμο σύστημα τροφίμων Σκοπός της στρατηγικής είναι να δημιουργήσει ένα βιώσιμο σύστημα τροφίμων εξετάζοντας ορισμένα ζητήματα: τη διασφάλιση της βιώσιμης παραγωγής τροφίμων· τη διασφάλιση της επισιτιστικής ασφάλειας· την παροχή κινήτρων για βιώσιμες πρακτικές στον τομέα της μεταποίησης τροφίμων, του χονδρικού εμπορίου, του λιανικού εμπορίου, της φιλοξενίας και των υπηρεσιών εστίασης· την προώθηση της βιώσιμης κατανάλωσης τροφίμων και τη διευκόλυνση της μετάβασης σε μια υγιεινή και βιώσιμη διατροφή· τη μείωση της απώλειας και της σπατάλης τροφίμων· την καταπολέμηση της απάτης στον τομέα των τροφίμων σε όλη την αλυσίδα εφοδιασμού τροφίμων. Σχέδιο δράσης Το προσχέδιο δράσης επισυνάπτεται στην ανακοίνωση. Περιλαμβάνει κατάλογο προτάσεων για νέα νομοθεσία και κατάλογο της ισχύουσας νομοθεσίας που χρήζει αναθεώρησης, καθώς και ορισμένες άλλες επανεξετάσεις και πρωτοβουλίες. Σε αυτά περιλαμβάνονται τα εξής: πρόταση αναθεώρησης της οδηγίας 2009/128/ΕΚ σχετικά με την ορθολογική χρήση των γεωργικών φαρμάκων (βλέπε σύνοψη), προκειμένου να μειωθεί σημαντικά η χρήση των γεωργικών φαρμάκων και ο κίνδυνος και η εξάρτηση από αυτά και να ενισχυθεί η ολοκληρωμένη φυτοπροστασία· πρόταση για εναρμονισμένη υποχρεωτική διατροφική επισήμανση στο μπροστινό μέρος της συσκευασίας ώστε να δοθεί στους καταναλωτές η δυνατότητα να κάνουν συνειδητές επιλογές τροφίμων με γνώμονα την υγεία τους, η οποία έπεται της έκθεσης της Ευρωπαϊκής Επιτροπής σχετικά με τη χρήση διατροφικής επισήμανσης στο μπροστινό μέρος της συσκευασίας που απορρέει από τον κανονισμό (ΕΕ) αριθ. 1169/2011 (βλέπε σύνοψη)· ο καθορισμός περιγραμμάτων θρεπτικών συστατικών με σκοπό τον περιορισμό της προώθησης τροφίμων με υψηλή περιεκτικότητα σε αλάτι, σάκχαρα ή/και λιπαρά, ο οποίος προκύπτει από το έγγραφο εργασίας της Επιτροπής για την αξιολόγηση του κανονισμού (ΕΚ) αριθ. 1924/2006 σχετικά με τους ισχυρισμούς διατροφής και υγείας (βλέπε σύνοψη)· η αξιολόγηση και αναθεώρηση της υπάρχουσας νομοθεσίας για την ορθή μεταχείριση των ζώων, συμπεριλαμβανομένης της μεταφοράς και της σφαγής των ζώων, η οποία συνδέεται με τον χάρτη πορείας της Επιτροπής για τον έλεγχο καταλληλότητας της νομοθεσίας της ΕΕ σχετικά με την ορθή μεταχείριση των ζώων. Στόχοι 2030 Η στρατηγική καθορίζει ορισμένους συγκεκριμένους στόχους που πρέπει να επιτευχθούν έως το 2030: Φυτοφάρμακα. Μείωση κατά 50 % της χρήσης και του κινδύνου από τα χημικά φυτοφάρμακα, καθώς και της χρήσης των πιο επικίνδυνων φυτοφαρμάκων. Θρεπτικές ουσίες. Μείωση της απώλειας θρεπτικών ουσιών τουλάχιστον κατά 50 % με την παράλληλη διασφάλιση της διατήρησης της γονιμότητας του εδάφους και μείωση της χρήσης λιπασμάτων τουλάχιστον κατά 20 %. Μικροβιακή αντοχή. Μείωση κατά 50 % της χρήσης αντιμικροβιακών φαρμάκων, όπως αντιβιοτικών, για τα εκτρεφόμενα ζώα και τις υδατοκαλλιέργειες. Βιολογική γεωργία. Άσκηση δραστηριοτήτων βιολογικής γεωργίας τουλάχιστον στο 25 % των γεωργικών εκτάσεων. Επιπλέον, η στρατηγική έχει ως στόχο να καταστήσει διαθέσιμη την πρόσβαση σε ταχύ ευρυζωνικό διαδίκτυο σε όλες τις αγροτικές περιοχές έως το 2025.